በአገሪቱ ዘላቂ ሰላም እንዲረጋገጥ ህብረተሰቡ የነቃ ተሳትፎውን እንዲያጠናክር ኮማንድ ፖስቱ ጥሪ አቀረበ
በሃገሪቱ አስተማማኝና ዘላቂ ሰላም እንዲረጋገጥ ህብረተሰቡ የነቃ ተሳትፎውን አጠናክሮ እንዲቀጥል ኮማንድ ፖስቱ ጥሪ አቀረበ ፡፡የኮማንድ ፓስቱ ሴክሬተሪያት ጽህፈት ቤት ለዋልታ በላከው መግለጫ እንዳመለከተው ቀደም ሲል በአገሪቱ ተፈጥሮ የነበረው ሁከትና ብጥብጥ የአስቸኳይ ጊዜ አዋጅ ከታወጀ በኋላ  በአገሪቱ አራት ማዕዘናት የማረጋጋት ሥራ በመካሄዱ ሰላም ሰፍኗል ህብረተሰቡም የተለመደ ተግባሩን እያከናወነ ይገኛል ብሏል ።የህብረሰተቡን ሰላም፣  አገሪቱን ፀጥታና መረጋጋት የባይፈልጉ ኃይሎች አሁንም የከፍተኛ የትምህርት ተቋማትን የመማርና የማስተማር ሂደት የማደናቀፍ ተግባር በማከናወን ላይ መሆናቸውን  ኮማንድ ፖስቱ በዛሬው ዕለት ባወጣው መግለጫ አመልክቷል ።በሞያሌ ከተማ ነዋሪዎች መካከል ግጭት በማስነሳት እንዲሁም በሰላማዊ ዜጎች ላይ ቦንብ በማፈንዳት ጉዳት ማድረሳቸውን የጠቆመው መግለጫው በተወሰኑ አካባቢዎች በህዝቡ መካከል ግጭት በመፍጠር ዜጎች ከቀያቸው እንዲፈናቀሉና በንብረትና ህይወት ላይ ጉዳት እንዲደርስ እያደረጉ ይገኛሉ ብሏል መግለጫው ።የአገሪቱን  ሰላም የማይፈልጉ ኃይሎች ከሚያዚያ 2 እስከ 8 ፣ 2010 ዓም የጉጂ ዞን ቀርጫ ወረዳ በብሔረሰቦች  መካከል ግጭት እንዲፈጠር በማድረግ በአካባቢው ሰላማዊ ዜጎች የሞት የመቁሰልና የመፈናቀል አደጋ እንዲደርስባቸው ማድረጋቸውን ኮማንድ ፖስቱ በመግለጫው አትቷል ።   በጉጂ ዞን ቀርጫ ወረዳ  በግጭት ምክንያት የተፈናቀሉትን ዜጎች ለማረጋጋትና ወደ ቀያቸው እንዲመለሱ እንዲሁም  ለሁከት ፈጣሪዎችና አጥፊዎችን ተከታትሎ በቁጥጥር ሥር ለማዋል ኮማንድ ፖስቱ ከአካባቢው መስተዳደር ጋር በመሆን ከፍተኛ ክትትል እያደረገ መሆኑን  የኮማንድ ፖስቱ ጽህፈት ቤት ባወጣው መግለጫ ጠቁሟል ።በተጨማሪም በአገሪቱ የተለያዩ አካባቢዎች ከፍተኛ የሆነ የኮንድሮባንድ እንቅስቃሴና ህግ ወጥ የሆነ የጦር መሣሪያ ዝውውር እየተስተዋለ መሆኑንና የሚመለከታቸው  የፀጥታ ኃይሎች ከህብረተሰቡ ጋር በመተባበር በተጠናከረ ክትትል የኮንትሮባንድ ንግድና ህገወጥ የጦር መሣሪያ ዝውውርን  በቁጥጥር ሥር እያዋሉት ይገኛሉ ብሏል መግለጫው ።ህብረተሰቡ እስካሁን እያደረገ ላለው ትብብርና ጥቆማ ኮማንድ ፖስቱ አድናቆቱን በመግለጫው  የገለጸው  ጽህፈቱ  የአገሪቱን ሰላምና መረጋጋት የማይፈልጉ የውስጥና የውጭ ኃይሎች አሁንም እንቅስቃሴ እንደሚያደርጉ በመገንዘብ ህብረተሰቡ  ከጸጥታ ኃይሎች ጋር በመተባባር የሚያደርገውን ቁጥጥር አጠናክሮ እንዲቀጥል ኮማንድ ፖስቱ ጥሪ አቅርቧል ።